Akrobatisk rock ’n’ roll

Akrobatisk rock 'n' roll viser til en sporty, konkurranserettet form for dans som har utviklet seg fra Lindy hop. I motsetning til Lindy hop er imidlertid rock'n'roll en koreografert dans hvor utviklingen av grunntrinn, figurer og akrobatikk er sterkt formet av hva som krediteres på konkurranser. Rock'n'roll danses både av par, som parformasjon og som kvinneformasjon. I Norge er det ikke tradisjon for andre varianter enn pardansen.

Teknikk og grunntrinn 

Det mest åpenbare trekket ved rock'n'roll er kicks (spark) ut i ingenting og de akrobatiske elementene som løft og kast. Dagens rock'n'roll er en ren konkurranse- og showdans, og har bortsett fra navnet lite til felles med den tidligere rock'n'roll-bevegelsen. Dansen gjøres i par eller som formasjon. Gjennom årene har rock'n'roll gjennomgått flere viktige endringer, for eksempel har de tidligere 6-step grunntrinn kjent fra Boogie Woogie blitt endret til moderne 9-step grunntrinn med sine typiske kick-ball-change. 

Andre karakteristiske trekk er løftebevegelsen step-in (kjent i andre land som staff, lift up mm) hvor jenta går inn i guttens hender og blir kastet 3-4 meter opp i lufta for saltomortaler og annen luftakrobatikk. En annen særegen kasteteknikk er «Bettarini» (oppkalt etter italienske Marco Bettarini) hvor jenta sitter på guttens skuldre og gutten gjør en rullebevegelse med ryggen for å skyte jenta til værs. 

På grunn av krevende teknikk, høyt tempo og styrkekrevende akrobatikk, er rock'n'roll en anstrengende sport og derfor mest danset av unge mennesker.

Kategorier 

Ungdom: Ingen akrobatikk tillatt. Parene er 12 år eller yngre. 

Junior: Maksimum 4 akrobatiske figurer innen kategoriens sikkerhetsregulativ. Parene er mellom 12 og 17 år. 

B-klasse: To koreografier per par. En fotrunde hvor det ikke tillates akrobatikk og tempo er høyere, og en akrorunde hvor det skal gjøres 6 akrobatiske figurer innen sikkerhetsreglene. Gutten kan kaste jenta opp i lufta, men ingen saltoer er tillatt. I norske konkurranser danses det bare akrorunde i B-klasse. 

Main Class / A-klasse: To koreografier som i B-klasse. I akrorunden skal parene gjøre minst 6 akrobatiske element. Det er ikke tillatt mer enn 2 rotasjoner om horisontal akse (dobbel salto), men ut over dette er det få begrensninger på tillatte element.

Rytme og musikk 

Rock'n'roll er basert på 4/4-takt. Et grunntrinn går på 6 tellinger, og går derfor over en og en halv takt. I motsetning til tradisjonell swing som danses på offbeat, skal rock'n'roll danses på 1 og 3. Musikken er rask: 176-212 bpm. På grunn av dansens natur danses den nå i mindre grad til rockemusikk og mer til pop-musikk fra 1980 og senere.

Organisasjon 

World Rock'n'Roll Confederation (WRRC) er den internasjonale organisasjonen som tar hånd om internasjonale regler og retningslinjer for turneringer. De organiserer world cup (world masters), EM og VM som holdes hvert år for par og formasjoner. Alle internasjonale konkurranser gir rankingpoeng og de konkurrerende rangeres på verdensrankingen.

Beste norske plassering er:
 1.-plass World Masters ranking 2015
 3.-plass VM 2013
 2.-plass World Masters ranking 2014

I Norge hører rock'n'roll inn under Norges Danseforbund, Swing og Rock'n'Roll-seksjonen.

Referanser

Eksterne lenker 
 NTNUI Dans, For tiden (2015) Norges eneste klubb med dansere på høyt nivå
 Norges Danseforbund,  Swing og Rock'n'roll-seksjonen
 World Rock’n’Roll Confederation
 Showdans med Rock'n roll og Boogie woogie

Dans